Til Kommunal- og distriktsminister Erling sande Froland 16.12.23

Gjelder saksnummer 23/2982

**Bekymringer knyttet til to SMS med uriktig innhold**

Velforeningen på Bøylestad og Bøylefoss også kalt Driftsstyret ønsker med dette skrivet å lufte sine bekymringer angående to sms`er sendt direkte til kommunal- og distriktsministeren i november med feilaktig informasjon. Det gjelder sms fra Silje Schei Tveitdal seniorrådgiver i «Klima 2020» og Frank Bjerg Sigvaldsen, kommunestyrerepresentant og gruppeleder for SP i Froland. Vi stiller oss undrende til ordbruken i sms`ene hvor det bruker ord som «Kjære Erling» og «Hei Erling». Med tanke på de nære bånd som er mellom en av utbyggerne i Bøylestad Energipark og SP i Froland og SP i Agder, så gir dette grunn til bekymring og ubehag. Vi tillater oss derfor i første omgang å imøtegå følgende påstander fremsatt i sms fra Frank Bjerg Sigvaldsen. Påstandene står i kursiv.

* *Et samlet Froland SP og Agder SP sammen med Åmli SP ønsker innsigelsen opphevet*

Vi gjør oppmerksom på at vedtaket i Froland kommunestyre om å sende saken til KDD ble gjort med knappest mulig flertall 10 for og 9 mot. Sp sine 4 representanter var delt. 2 stemte for og 2 mot. Det er derfor ingen hold i at SP er samlet. Når vi også vet at det var stor uro i Froland SP i etterkant av denne avstemmingen, bør det virkelig bekymre noen og enhver.

* *Også miljøbevegelsen med tidligere direktør for FNs klimapanel Svein Tveitdal i spissen er krystallklar på at dette er et riktig prosjekt og lokasjon til det beste for klima og natur.*

Driftsstyret har god kontakt med flere miljøorganisasjoner. Vi har til dags dato IKKE registrert at noen av disse miljøorganisasjonene mener at dette tiltaket er riktig. Men vi har registrert at konsulentselskapet «Klima2020» hvor Svein Tveitdal er daglig leder og Silje Schei Tveitdal er seniorrådgiver, uttaler seg positivt. Konsulentselskapet «Klima2020» er hyret inn og får betalt av utbyggerne i Bøylestad Energipark, for å fremme saken. At dette konsulentselskapet alene er blitt til en miljøorganisasjon, virker å være en mildt sagt underlig påstand.

* *Saken er ren SP-politikk i praksis med etablering av arbeidsplasser i distriktene*

Det er IKKE SP-politikk å legge ned gårdsbruk, bygge store veier over skog- og jordeiendommer og frata aktuelle bønder livsgrunnlaget. Denne raseringen av gårdsbruk som blir resultatet av dette tiltaket er stikk motsatt av SP-Politikk. For ordens skyld nevner vi også at Froland kommune ikke er definert som en distriktskommune. Vi er en kommune i voldsom vekst og alle prognoser fra distrikts indeksen sier det samme.

Den andre sms` en som er sendt fra Silje Schei Tveitdal velger vi å ikke kommentere. Den taler virkelig for seg selv. Det er nesten så vi ikke tror det vi leser.

Både Statsforvalteren, Miljøverndirektoratet, Klima- og miljødepartementet og Nærings- og fiskeridepartementet vender tommelen ned for tiltaket til Bøylestad Energipark. Og som ikke det er nok så stemte 9 av 10 kommunestyrerepresentanter nei til et så klimafiendtlig tiltak i sin kommune.

Befolkningen i hele det berørte industriområdet setter fortsatt sin lit til at embetsverket og faginstansene fatter sine beslutninger på et godt faglig grunnlag. Vi har også tillit til at den politiske ledelsen vil gjøre det samme, men vi blir skremt av slike forsøk på påvirkning som disse sms` ene med faktafeil representerer. Det er på bakgrunn av dette vi har sett oss nødt til å bringe til torgs våre bekymringer.

Mvh

Odd Egil Tjøstheim, leder

 Ragnar Bøylestad, nestleder
 Kirsten Henningsen, sekretær
Solveig Bygdås, styremedlem

Nettside: [Bøylestad og Bøylefoss - Driftsstyret for Bøylestad og Bøylefoss (boylestad-og-boylefoss.com)](https://www.boylestad-og-boylefoss.com/)